Diari Oficial de la Generalitat Valenciana


Sumari del DOGV 6041, del 23-06-2009 (2009/7189)

ORDE de 3 de juny de 2009, de la Conselleria d'Educació, per la qual es convoquen els Premis 2009 per al Desenrotllament de Recursos Educatius Digitals.
--------------------------------------------------------------------------------------------------------------------------------------------------------

### Dades del document

Número de DOGV
:   6041

Data del DOGV
:   23-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7189


Data del document
:   03-06-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * distinció honorífica

ORDE de 3 de juny de 2009, de la Conselleria d'Educació, per la qual es convoquen els Premis 2009 per al Desenrotllament de Recursos Educatius Digitals. [2009/7189]
El Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, establix que la Conselleria d'Educació és el departament del Consell de la Generalitat a què correspon exercir les competències relatives a l'educació, les universitats, la ciència i la política lingüística.
A la Direcció General d'Innovació Tecnològica Educativa correspon, entre altres, la direcció i coordinació de les funcions següents:
1. Potenciar, desenrotllar i aplicar les noves tecnologies en l'àmbit de l'educació.
2. Proposar convocatòries d'ajudes, premis i beques en matèria d'informàtica i innovació tecnològica educativa.
3. Col·laborar i coordinar-se amb l'òrgan competent en la formació del professorat no universitari en matèria de tecnologies de la informació i la comunicació.
4. Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i el manteniment de les aplicacions informàtiques i l'assessorament i el suport informàtic a tots els òrgans del departament, en coordinació amb el centre directiu competent en matèria de modernització i noves tecnologies de la Generalitat.
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea, per no ser-hi aplicable l'article 87, apartat 1, del Tractat CE, en la mesura que no afecta els intercanvis comercials entre els estats membres.
Per tot el que s'ha exposat, vista la proposta de la directora general d'Innovació Tecnològica Educativa de 20 de maig de 2009, i d'acord amb esta proposta, i en l'exercici de les atribucions conferides per l'article 28.e de la Llei 5/1983, de 30 de desembre, del Consell,
ORDENE
Primer. Objecte de la convocatòria
Convocar el concurs públic per a la concessió de premis dirigits al personal docent dels centres públics i privats concertats de l'àmbit territorial de la Comunitat Valenciana per a l'elaboració de materials didàctics amb caràcter innovador que servisquen com a recurs de suport al procés d'ensenyança i aprenentatge, així com aprovar les bases per les quals es regirà la convocatòria que figuren en l'annex I, els models de sol·licitud que figuren en els annexos II i III i el document de cessió de drets de la propietat intel·lectual i els termes de la llicència, inclòs com a annex IV.
Segon. Finançament
El concurs tindrà una dotació màxima de 135.000 euros, que seran abonats a càrrec de la línia T5550000 de l'aplicació pressupostària 22.33.85.259.02.3 del pressupost de la Generalitat de l'any 2009.
DISPOSICIONS FINALS
Primera
S'autoritza la directora general d'Innovació Tecnològica Educativa per a adoptar les mesures oportunes per al compliment d'esta orde i també per a resoldre totes les incidències que es plantegen en la seua interpretació i execució.
Segona
Es delega la facultat de resoldre la concessió d'estos premis en la directora general d'Innovació Tecnològica Educativa de la Conselleria d'Educació.
Tercera
La present orde produirà efectes l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de julio, Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant dels òrgans següents:
a) El recurs de reposició s'ha d'interposar davant del conseller d'Educació en el termini d'un mes des de l'endemà de la publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 3 de juny de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria dels Premis 2009
per al Desenrotllament de Recursos Educatius Digitals
Primera. Objecte
L'objecte de la present orde és aprovar les bases reguladores de la convocatòria del concurs de premis per a l'elaboració de materials didàctics amb caràcter innovador que servisquen de ferramentes de suport al procés d'ensenyança-aprenentatge.
Segona. Premis
1. Se seleccionaran 94 treballs en total.
2. En la present convocatòria s'establixen les modalitats següents:
Modalitat A: Educació Infantil
Modalitat B: Educació Primària 1r i 2n cicle
Modalitat C: Educació Primària 3r cicle
Modalitat D: Educació Secundària Obligatòria
Modalitat E: Batxillerat
Modalitat F: Cicles Formatius de Grau Mitjà i Superior
Modalitat G: Educació Especial
Modalitat H: Ensenyança d'anglés impartit en el sistema educatiu valencià (excepte les escoles oficials d'idiomes)
Modalitat I: Ensenyança d'idiomes no oficials de la Comunitat Valenciana impartits en el sistema educatiu valencià (excepte l'anglés i les escoles oficials d'idiomes)
Modalitat J: Ensenyances de música en conservatoris professionals i superiors
Modalitat K: Ensenyances de dansa en conservatoris professionals i superiors d'art dramàtic
Modalitat L: Ensenyances d'Arts Plàstiques i Disseny
Modalitat M: Ensenyances d'idiomes en les escoles oficials d'idiomes
3. Els premis que s'establixen en la present convocatòria són els següents:
- Un premi especial de 10.000 euros al millor treball presentat, sense distinció d'idioma i/o modalitat.
- Tres mencions d'honor distribuïdes de la manera següent:
· Un premi de 5.000 euros, d'entre els treballs de les modalitats A, B, C o G.
· Un premi de 5.000 euros, d'entre els treballs de les modalitats D, E o F.
· Un premi de 5.000 euros, d'entre els treballs de les modalitats H, I, J, K, L o M.
- Un premi de 2.000 euros per als treballs en valencià, per cada una de les modalitats A, B, C, D, E, F i G.
- Un premi de 2.000 euros per als treballs en castellà, per cada una de les modalitats A, B, C, D, E, F i G.
- Un premi de 2.000 euros per als treballs sense distinció d'idioma, per cada una de les modalitats H, I, J, K, L, i M.
- Setanta premis de 1.000 euros per a la resta dels setanta millors treballs seleccionats, sense distinció d'idioma i/o nivell.
L'import dels premis de 10.000, 5.000 o 2.000 euros que es declaren deserts, d'acord amb el que establix la base sèptima, s'aplicaran a incrementar el nombre dels premis de 1.000 euros en qualsevol de les modalitats.
Tercera. Destinataris i forma de participació
Podran participar en la convocatòria:
a) El personal docent dels centres públics i privats concertats de l'àmbit territorial de la Comunitat Valenciana que estiguen impartint classe en els nivells objecte d'este concurs. La participació podrà ser individual o en grup. En el cas de presentar-se en grup, només es podrà presentar un treball per equip.
b) El personal de la Direcció General d'Innovació Tecnològica Educativa queda exclòs de la possibilitat de participar en la convocatòria, així com els membres de la Comissió de Selecció.
Quarta. Condicions de participació
1. Les persones o els grups que opten a este concurs hauran de presentar materials que tracten sobre els requisits que figuren en la base quinta.
2. Els sol·licitants que incórreguen en algun dels supòsits que preveuen els l'articles 13.2 i 3 de la Llei 38/2003, de 17 de novembre, General de Subvencions (BOE 18.11.2003) no podran obtindre la condició de beneficiaris.
3. Les persones o grups que opten a este concurs hauran de registrar-se en el portal que s'habilite a l'efecte.
Quinta. Característiques dels treballs
Els materials didàctics que es presenten al concurs hauran de complir unes característiques generals i unes específiques en funció de la modalitat.
Característiques generals:
1. Els treballs hauran de ser originals i es podran presentar en qualsevol dels dos idiomes oficials de la Comunitat Valenciana. Els treballs que es presenten en les modalitats H i I i els que es referisquen a experiències per a escoles oficials d'idiomes podran presentar-se en qualsevol llengua que s'impartisca en el sistema educatiu valencià.
2. Els materials didàctics hauran de ser enviats en format digital a la plataforma del portal que s'habilite a l'efecte i oferir una correcta visualització via web.
3. Els projectes presentats hauran d'estar finalitzats i en condicions de ser exhibits públicament.
4. No podran presentar-se a esta convocatòria treballs premiats en qualsevol altra convocatòria pública o privada.
5. No s'hi podran presentar tesis doctorals ni els treballs conduents a l'obtenció de la suficiència investigadora.
6. No podrà presentar-se un mateix treball a més d'una modalitat. Si es dóna esta circumstància, la Comissió de Selecció es reserva el dret de decidir a quina modalitat inscriure'l.
7. El límit màxim de les dimensions dels arxius enviats és de 20 megues.
8. El material ha de referir-se a un bloc de contingut de les àrees, matèries o mòduls impartits en les ensenyances escolars de règim general següents: Infantil, Primària, ESO, Batxillerat, Cicles Formatius de Grau Mitjà i Superior, Educació Especial i escoles oficials d'idiomes, ensenyances de música en conservatoris professionals i superiors, ensenyances de dansa en conservatoris professionals i superiors d'art dramàtic i Ensenyances d'Arts Plàstiques i Disseny.
9. Els treballs han d'incloure orientacions didàctiques dirigides al professorat i a l'alumnat, així com els materials necessaris per al desenrotllament de les activitats, els quals hauran d'estar referenciats en la primera pàgina del contingut, així com els continguts en l'arxiu de l'activitat.
10. L'accés al material didàctic començarà indicant el títol del treball, el logotip institucional de la Conselleria d'Educació i les referències a les orientacions didàctiques orientades al professorat i l'alumnat com s'ha indicat en el punt anterior. A més, s'haurà d'incloure el següent logo corresponent a la llicència Creative Commons seguit del text adjunt:
«Contingut digital adscrit a la llicència Creative Commons CC ES en les opcions Reconeixement - No Comercial - Compartir sota la mateixa llicència».
Per a descarregar la imatge de Creative Commons cal anar a
http://es.creativecommons.org/licencia/lic\_es\_index.php i descarregar la imatge by-nc-nd.eu\_petit.jpg.
Els termes de la llicència es poden consultar en:
http://creativecommons.org/licenses/by-nc-sa/2.5/es/legalcode.es.
11. Dins del creador de contingut de la plataforma, l'apartat «títol» haurà de coincidir amb el que es presenta en la sol·licitud, i en el camp «descripció» s'especificaran els aspectes tècnics que s'han de tindre en compte per a explotar el recurs (navegador recomanat, connectors o plug-in necessaris, resolució recomanada, etc.), així com una descripció breu del contingut digital.
12. Els materials didàctics hauran de ser compatibles amb l'equipament habitual de les aules d'informàtica dels centres, en concret amb les aules LliureX.
13. El programari utilitzat serà, preferiblement, programari lliure; en cas de no ser programari lliure haurà d'estar degudament registrat.
14. Des del punt de vista docent, el contingut haurà de cobrir un objectiu didàctic específic d'una unitat temàtica relativa al currículum d'una àrea, matèria i/o mòdul dels nivells educatius inclosos en el concurs. Els continguts elaborats hauran d'incloure activitats d'autoestudi i avaluació.
15. La resolució de la pantalla serà de 800 x 600 i de 256 colors o més. En cas necessari, haurà d'indicar-se les característiques del navegador.
16. Els continguts digitals hauran de ser en castellà o valencià, excepte en les modalitats H i I, en les quals els continguts relatius a les àrees o matèries d'uns altres idiomes hauran d'estar en l'idioma corresponent.
17. Els continguts no podran incloure publicitat d'empreses, productes o servicis comercials.
18. Per motius de seguretat, no s'acceptarà la utilització de cgi, aspe, exe o qualsevol altre programa que requerisca executar-se.
19. L'existència de virus en els materials elaborats serà motiu de l'exclusió immediata de la convocatòria.
20. Les activitats presentades no podran estar allotjades en cap web extern a la Conselleria d'Educació.
21. La presentació dels treballs suposa l'acceptació expressa de totes les bases de la present convocatòria.
22. Al contingut presentat s'hauran d'afegir les fonts que el van generar, és a dir, els arxius amb l'extensió que genere l'aplicació amb què es cree el contingut. Per exemple, l'arxiu amb l'extensió .elp, si va ser creat amb eXe-learning; l'arxiu .fla, si va ser creat amb flaix, o, el .pdf sense protegir, si va ser creat amb PDFCreator, etc.
Característiques segons la modalitat:
1. Contes
Consistirà en un text enriquit creat amb l'editor del portal que s'habilite a l'efecte; es podrà copiar text prèviament inserit en algun editor de textos i estructurat en capítols.
2. Multimèdia (jocs didàctics)
Consistirà en un únic arxiu que contindrà un arxiu swf (pel·lícula flaix) o una miniaplicació (applet) de Java. Es generarà amb ferramentes de creació de pel·lícules swf o bé amb ferramentes de creació de contingut dependents de miniaplicacions.
3. Multimèdia (activitats didàctiques)
Consistirà en un únic arxiu que contindrà un arxiu swf (pel·lícula flaix) o una miniaplicació (applet) de Java. Es generarà amb ferramentes de creació de pel·lícules swf o amb ferramentes de creació de contingut dependents de miniaplicacions.
4. Multimèdia (música, p. ex. cançons infantils, audiocontes, etc.)
Consistirà en un únic arxiu en formats d'àudio: ogg, mp3, etc.
5. Document didàctic
Consistirà en un conjunt de capítols de text enriquit sobre un bloc curricular creat amb l'editor del portal que s'habilite a l'efecte, amb la possibilitat d'associar un màxim de deu documents.
6. Contingut lliure
Consistirà en un text enriquit de format lliure en línia creat amb l'editor del portal que s'habilite a l'efecte.
7. Webzip
Consistirà en un únic arxiu zip que contindrà un arxiu index.html estructurador de tot el contingut, així com tots els arxius i les carpetes necessàries per a visualitzar-ne el contingut seguint la nomenclatura Linux (sense espais, ni accents, etc.). Les ferramentes de generació seran ferramentes de generació de llocs web estàtics. La codificació dels caràcters de l'editor html serà en format UTF-8 unicode.
Els continguts hauran de ser navegables obligatòriament dins del marc (frame) que proporciona la plataforma. En cas d'obrir-se noves finestres o pestanyes en el navegado, no s'ha de perdre la referència que proporciona la plataforma.
Si les pàgines inclouen components multimèdia que requerisquen la instal·lació de mòduls addicionals connectors (plug-in) en el navegador, la pàgina inicial haurà d'advertir-ho i contindre les instruccions de descàrrega, instal·lació i configuració necessàries.
8. Activitat Scorm
Consistirà en un arxiu en format Scorm generat per ferramentes capaces de crear este tipus de paquets didàctics. El sistema de catalogació serà el corresponent al perfil d'aplicació LOM-ES.
Els concursants podran trobar més informació d'este sistema d'empaquetatge en la web de continguts digitals habilitada per a la inscripció i el suport del concurs.
Es crearà una xarxa de centres en el portal que s'habilite a l'efecte, publicats en la web del concurs, on es podrà rebre suport i assessorament per a utilitzar la plataforma en el portal que s'habilite a l'efecte.
Sexta. Tramitació de sol·licituds
1. Sol·licituds
Les persones o els equips que vullguen participar en la convocatòria formularan les sol·licituds, dirigides a la Direcció General d'Innovació Tecnològica Educativa, seguint el model que figura en l'annex II quan la sol·licitud es realitze a títol individual, o seguint el model de l'annex III quan la presente un grup.
D'altra banda, el contingut digital i l'annex de sol·licitud de participació s'hauran d'apujar al portal que s'habilitarà a l'efecte en el seu moment, bé en format digital o bé en arxiu d'imatge. Per a poder apujar el contingut cal ser usuari registrat en el portal que s'habilite a l'efecte. En cas de no ser-ho, s'haurà d'omplir el qüestionari d'inscripció. Als nous registrats se'ls enviarà per correu electrònic la confirmació de la recepció, el nom d'usuari i la contrasenya.
La informació relativa a esta convocatòria, així com els annexos i l'imprés d'alta de tercers poden descarregar-se en la URL següent: http://www.edu.gva.es/ite/es/ajudes.htm.
2. Documentació
La sol·licitud, l'annex II o l'annex III segons que corresponga, s'acompanyarà dels documents següents:
- Fotocòpia compulsada del DNI o del passaport de tots els participants.
- Declaració jurada o promesa de l'autor o autors del caràcter original i inèdit del treball presentat i de la possessió dels drets de publicació, distribució i ús.
- Certificat del secretari del centre que acredite que l'autor o autors pertanyen a la plantilla del centre i que impartixen classe en algun nivell objecte d'este concurs.
- Imprés de cessió dels drets de propietat intel·lectual i dels termes de la llicència que figura com a annex IV d'esta orde.
- Imprés normalitzat d'alta de tercers a l'efecte de l'Orde de 15 de febrer de 2005 (modificada per l'Orde de 31 d'agost de 2007), de la Conselleria d'Economia, Hisenda i Ocupació, que regula la comprovació i el procediment de registre de dades de les persones físiques i jurídiques que es relacionen econòmicament amb l'administració de la Generalitat.
- Certificat del banc o de la caixa d'estalvis que acredite que el compte bancari està donat d'alta i que el sol·licitant figura com a titular, amb el número complet del compte i el codi IBAN.
Tota la documentació haurà de presentar-se en documents originals o en fotocòpies degudament compulsades.
3. Lloc de presentació
Les sol·licituds es presentaran en el Registre General de la Conselleria d'Educació (av. Campanar, 32, 46454 València), en les direccions territorials d'Educació, o a través de qualsevol altra de les formes que preveu l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en un sobre obert, perquè en la capçalera del primer full del document que es vol enviar es faça constar, amb claredat, el nom de l'oficina i la data, el lloc i l'hora de la seua admissió.
4. Termini de presentació
Els interessats hauran de remetre tota la documentació abans del 30 de setembre de 2009, data de tancament de la convocatòria.
5. Instrucció
La instrucció del procediment correspondrà al Servici d'Informàtica per als Centres Educatius de la Direcció General d'Innovació Tecnològica Educativa, que realitzarà d'ofici les actuacions que considere necessàries per a determinar, conéixer i comprovar les dades en virtut de les quals ha de formular-se la proposta de resolució.
Sèptima. Comissió de Selecció
1. Comissió de Selecció
Els treballs presentats els examinarà i avaluarà la Comissió de Selecció. Esta comissió adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La Comissió estarà constituïda per:
President: el cap de l'Àrea d'Informàtica, Organització i Innovació Tecnològica, que podrà delegar en el vicepresident.
Vicepresident: el cap del Servici d'Informàtica per als Centres Educatius.
Secretari, amb veu, però sense vot: un funcionari de la Direcció General d'Innovació Tecnològica Educativa designat pel cap de l'Àrea d'Informàtica, Organització i Innovació Tecnològica.
Vocals: un representant del Servici de Formació del Professorat, tres especialistes de prestigi reconegut i un representant de la Direcció General d'Avaluació, Innovació i Qualitat Educativa i de la Formació Professional.
La Comissió tindrà facultats per a resoldre tots els dubtes que apareguen en la interpretació de les bases. Així mateix, podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
2. Criteris de selecció
La selecció dels recursos educatius digitals es realitzarà d'acord amb els criteris següents:
a) Criteris pedagògics (ponderarà el 60% de la puntuació total)
- El disseny pedagògic i la rellevància dels continguts per al desenrotllament del currículum i l'adquisició de competències bàsiques, així com la qualitat, el volum i la varietat d'exercicis i activitats.
- La innovació en l'ús de les TIC en l'aula.
- La gradació d'aprenentatges per a afavorir les adaptacions curriculars.
- La proximitat dels continguts a la realitat quotidiana de l'alumnat.
- La facilitació d'aprenentatges significatius.
- L'oferta i la qualitat de les activitats d'avaluació del procés d'aprenentatge.
- El foment de valors d'igualtat i la convivència, així com plantejaments intel·lectuals i lingüístics que afavorisquen l'eradicació d'estereotips sexistes i discriminatoris.
- Un llenguatge senzill i apropiat als coneixements de l'alumnat, que facilite la comprensió i mantinga la seua motivació al llarg de la tasca.
- La capacitat de motivació de l'alumnat en relació amb la matèria d'aprenentatge.
- El foment de la reflexió i l'anàlisi crítica de l'alumnat.
b) Criteris tècnics (ponderarà el 40% de la puntuació total):
- El grau d'interactivitat i l'aprofitament pedagògic de les potencialitats de les tecnologies de desenrotllament.
- La facilitat, senzillesa i versatilitat d'ús, la rapidesa d'execució, i la qualitat i oportunitat dels premis.
- Els resultats de l'experimentació dels materials en l'aula, quan s'haja dut a terme i els resultats hagen quedat reflectits, amb la suficient solvència didàctica i científica, en la guia didàctica del recurs.
Valorats els recursos educatius per mitjà de l'aplicació dels criteris abans anunciats, la Comissió de Selecció podrà recomanar que es declare desert qualsevol dels premis que no arriben al 50% de la ponderació total.
Octava. Resolució de la convocatòria
1. Realitzat el procés de selecció i vista l'acta de la Comissió, l'òrgan instructor elaborarà un informe-proposta que elevarà a la directora general d'Innovació Tecnològica Educativa, que resoldrà la convocatòria.
2. El termini màxim per a resoldre la convocatòria finalitza el dia 14 de novembre de 2009.
3. La proposta de resolució no crearà cap dret a favor del beneficiari proposat en relació amb l'administració, mentres no es notifique la resolució de concessió.
4. L'efecte que produirà el silenci administratiu, si transcorre el termini sense que s'haja dictat la resolució corresponent, és desestimatori de la sol·licitud.
5. Una vegada resolta la convocatòria, la resolució corresponent es publicarà en el Diari Oficial de la Comunitat Valenciana d'acord amb l'article 18 de la Llei 38/2003, de 17 de novembre, General de Subvencions.
Novena. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia de l'ajuda es distribuirà entre els autors o les autores en el percentatge indicat en la presentació del treball, raó per la qual hauran de facilitar les dades bancàries de tots els components.
2. Els premis estaran subjectes a retenció fiscal d'acord amb el que establix l'article 75.2 c) del Reglament de l'Impost sobre la Renda de les Persones Físiques, aprovat pel Reial Decret 439/2007, de 30 de març (BOE núm. 78 de 31.03.2007).
3. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003).
4. També s'aplicaran els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Deu. Propietat intel·lectual
L'autor o els autors dels treballs entregats es comprometran a cedir gratuïtament i per escrit els drets de comunicació pública en els termes de la llicència Creative Commons 2.5, les dades de la qual poden ser consultades en la pàgina d'internet http://creativecommons.org/licenses/by-nc-sa/2.5/es/legalcode.es.
El document de cessió s'ajustarà al model que figura com a annex IV i haurà de ser presentat junt amb la sol·licitud. L'incompliment d'esta obligació donarà lloc a deixar sense efecte la resolució de concessió de l'ajuda i, si és el cas, al reintegrament, amb exigència de l'interés de demora.
La formalització de la cessió del dret de reproducció, distribució i traducció no implica cap compromís de publicació per part de la Conselleria d'Educació.
Com a part de les activitats de promoció i difusió dels presents premis, els autors seleccionats hauran d'autoritzar l'ús sense exclusivitat dels materials remesos per a difondre'ls en mitjans de comunicació i publicacions complementàries de la convocatòria, com ara catàleg, dispositiu òptic i/o magnètic, jornades, seminaris o semblants organitzats per la Generalitat. En cap cas es reproduiran les obres en la seua totalitat sense l'autorització expressa dels autors.
Onze
Estos premis són compatibles amb unes altres subvencions, premis, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.
Dotze. Certificació
L'Orde de 9 de juny de 1994, de la Conselleria d'Educació i Ciència, per la qual es regula la convocatòria, el reconeixement, la certificació i el registre de les activitats de formació permanent del professorat (DOGV del 17.08.1994), en l'apartat quinze considera les activitats d'innovació educativa com una modalitat de formació. En conseqüència, a cada un dels autors dels materials premiats, se'ls podrà certificar un màxim de 100 hores.